അനിശ്ചിതകാല സമരത്തില് നിന്ന് പിന്നോട്ടില്ലെന്ന് പ്രൈവറ്റ് ബസ്സുടമകള് തിരുവനന്തപുരം: തിങ്കളാഴ്ച മുതല് നടത്താനിരുന്ന അനിശ്ചിതകാല സമരത്തില് നിന്ന് പിന്നോട്ടില്ലെന്ന് പ്രൈവറ്റ് ബസ്സുടമകള്. ഇന്ധന വിലയില് കുറവുണ്ടായെങ്കിലും ബസ്സ് വ്യവസായത്തിലെ നഷ്ടം നികത്താന് ബസ് ചാര്ജ് വര്ധന അനിവാര്യമാണെന്ന് ഉടമകള് പറഞ്ഞു. പണിമുടക്ക് വിജയിപ്പിക്കാന് ബസ്സുടമകളുടെ സംഘടനകളുടെ കണ്വെന്ഷന് ഇന്ന് കോഴിക്കോട് നടക്കും. കുറഞ്ഞ ടിക്കറ്റ് ചാര്ജ്ജ് 12 രൂപയാക്കുക, വിദ്യാര്ഥികളുടെ കണ്സഷന് ടിക്കറ്റ് നിരക്ക് വര്ധിപ്പിക്കുക, ഫെയര് സ്റ്റേജിന് ആനുപാതികമായി ചാര്ജ്ജ് വര്ധിപ്പിക്കുക തുടങ്ങിയ ആവശ്യങ്ങളുന്നയിച്ചാണ് സമരം 2018 ലാണ് അവസാനമായി ബസ് ചാര്ജ്ജ് വര്ധിപ്പിച്ചത്. അന്ന് 66 രൂപയായിരുന്നു ഡീസല് വില. ഇപ്പോള് 103 രൂപയായി ഇന്ധന വില ഉയര്ന്നപ്പോഴാണ് ബസ് ചാര്ജ്ജ് വര്ധിപ്പിക്കണമെന്ന ആവശ്യം ഉന്നയിച്ചതെന്ന് ഉടമകള് പറയുന്നു. കഴിഞ്ഞ ദിവസം എക്സൈസ് ഡ്യൂട്ടിയില് കുറവു വരുത്തിയപ്പോള് ഡീസല് വില 91.49 രൂപയായി. സംസ്ഥാന സര്ക്കാര് നികുതിയിളവ് അനുവദിച്ചാല്പോലും ബസ് വ്യവസായത്തിന് പിടിച്ചുനില്ക്കാന് കഴിയില്ലെന്നാണ് ബസ്സുടമകള് പറയുന്നത്. കൊവിഡിനെത്തുടര്ന്ന് 60 ശതമാനം സ്വകാര്യ ബസ്സുകള് മാത്രമാണ് ഇപ്പോള് സര്വീസ് നടത്തുന്നത്. കൊവിഡ് സാഹചര്യം മാറുന്നത് വരെ വാഹന നികുതി ഒഴിവാക്കണമെന്നും ബസ്സുടമകളുടെ സംയുക്ത സമിതി ആവശ്യപെട്ടിട്ടുണ്ട്. അതേസമയം, കെഎസ്ആര്ടിസി തൊഴിലാളി സംഘടനകള് ആഹ്വാനം ചെയ്ത പണിമുടക്ക് തുടങ്ങി. അര്ദ്ധരാത്രിയില് സമരം തുടങ്ങിയതോടെ ദീര്ഘദൂര ബസ് സര്വ്വീസുകളും സ്തംഭിച്ചു. എല്ലാ തൊഴിലാളി സംഘടനകളും പങ്കെടുക്കുന്നതിനാല് മുഴുവന് സര്വ്വീസുകളും മുടങ്ങിയേക്കും.